Социјална инклузија Рома и Ромкиња је препозната као један од приоритета Владе Републике Србије у кључним стратешким документима у процесу европских интеграција, пре свега у оквиру Основних права у Акционом плану за Поглавље 23.

Влада Републике Србије је на седници одржаној 3. марта 2016. године усвојила „Стратегију социјалног укључивања Рома у Републици Србији за период од 2016. до 2025. године“ и дана 7. јуна 2017. године, Акциони план (АП17/18) за његову имплементацију.

Акциони план за преговарање о правној тековини ЕУ Поглавље 23 – Правосуђе и основна права (АП23), који је Влада усвојила 27. априла 2016. године, посвећен је остваривању права и социјалној инклузији Рома. Поред закључака са Семинара ЕУ о социјалном укључивању Рома одржаног у октобру 2017. године, ови документи постављају основу за креирање и доношење јавних политика које ће обезбедити стварно унапређење положаја Рома у пет стратешких области: запошљавање, образовање, становање, социјалне заштите и здравствене заштите.

Стратегија за социјално укључивање Рома и Ромкиња у Републици Србији за период од 2016. до 2025. године је усвојена, као наставак претходне Стратегије за унапређивање положаја Рома из 2009.−2015. године.

Република Србија је донела **Закон о планском систему** 2018. године, којим се прoписују форма, садржај и друге карактеристике планских докумената Републике Србије.

Република Србија се придружила Декларацији партнера Западног Балкана о интеграцији Рома/киња у оквиру процеса проширења Европске уније (у даљем тексту „**Познањска декларација**“) 2019. године. Европска унија (ЕУ) је усвојила **ЕУ Стратешки оквир за једнакост, укључивање и учешће Рома до 2030. године** (у даљем тексту „ЕУ Стратешки оквир за Роме“).

*С обзиром измењен контекст, као и наведена нова документа, произашла је потреба да се постојећа Стратегија за социјално укључивање Рома и Ромкиња у Републици Србији за период од 2016. до 2025. године ревидира и усагласи са Законом о планском систему, као и са и Уредбом о методологији управљања јавним политикама, анализи ефеката јавних политика и садржају појединачних докумената јавних политика. Затим, ревидирана Стратегија је усклађена са Познањском декларацијом и ЕУ Стратешким оквиром за Роме.*

*Министарство за људска и мањинска права и друштвени дијалог Републике Србије покренуло је иницијативу за израду Стратегије за социјално укључивање Рома и Ромиња у Републици Србији до 2030. године, односно усаглашавањег документа за период од 2022-2030, као надлежни предлагач, а у складу са чланом 29. став 1. Закона о планском систему Републике Србије. Закон о планском систему Републике Србије предвиђа поступак и спровођење јавних политика, надлежност за израду докумената јавних политика,* *што је у овом случају Министарство за људска и мањинска права и друштвени дијалог и зато је потребно усвојити усаглашену стратегију у складу са законским овлашћењима ресорног министарства и новим европским оквиром.*

**С тим у вези стављамо на јавни увид Ревидирану Стратегију за социјално укључивање Рома и Ромкиња за период 2022. - 2030. године, као и Образац за достављање коментара и сугестија на наведени документ.**

Рок за доставу коментара и сугестија на Ревидирану Стратегију за социјално укључивање Рома и Ромкиња за период 2022. – 2030. године, је **05.12.2021.године**. Коментари се достављају на следећу адресу: milorad.radosavljevic@minljmpdd.gov.rs